Diari Oficial de la Generalitat Valenciana


Sumari del DOGV 5720, del 10-03-2008 (2008/2725)

ORDRE de 26 de febrer de 2008, de la Conselleria de Medi Ambient, Aigua, Urbanisme i Habitatge, per la qual es regulen els sistemes de marcatge d'aus de falconeria.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/02/26/(1)/dof/vci/html**

### Dades del document

Número de DOGV
:   5720

Data del DOGV
:   10-03-2008

Secció del DOGV
:   I. DISPOSICIONS GENERALS

Número del document
:   2008/2725


Data del document
:   26-02-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * avicultura
    * regulació de la caça
    * legislació

ORDRE de 26 de febrer de 2008, de la Conselleria de Medi Ambient, Aigua, Urbanisme i Habitatge, per la qual es regulen els sistemes de marcatge d'aus de falconeria. [2008/2725]  
L'article 6 del Decret 202/1988, de 26 de desembre, del Consell de la Generalitat Valenciana, pel qual s'estableixen normes per a la regularització de la falconeria a la Comunitat Valenciana (DOGV núm. 973, de 30 de desembre de 1988), disposa en el paràgraf segon que les aus de falconeria hauran de ser marcades i numerades.  
L'Ordre del 6 d'octubre de 1994 de la conselleria de Medi Ambient va desenvolupar en el seu dia el marcatge i la identificació de les aus de falconeria. Atesos els últims avanços i la instauració de sistemes de registre d'animals a la Comunitat Valenciana, en desenvolupament de la Llei 4/1994, de 8 de juliol, sobre protecció dels animals de companyia, es fa necessari actualitzar les condicions en què es realitza. Per tot això, i ateses les facultats que em confereix l'article 28.e de la Llei 5/1983, de 30 de desembre, de Govern Valencià, modificada per la Llei 12/2007, de 20 de març, de la Generalitat,   
ORDENE  
Article 1. Àmbit d'aplicació  
Tots els exemplars d'aus de falconeria que es troben al territori de la Comunitat Valenciana hauran d'estar identificats mitjançant els sistemes de marcatge externs, i si és el cas interns, que es regulen en aquesta ordre.  
Article 2. Marca externa  
Tots els exemplars d'aus de falconeria que es troben a la Comunitat Valenciana hauran de tenir anelles d'identificació numerades, les qual hauran de ser tancades i inviolables, col·locades sobre una o ambdues potes. En el cas d'animals nascuts en captivitat a la Comunitat Valenciana, aquestes anelles es col·locaran abans de complir 15 dies d'edat.  
Article 3. Marca interna  
U. A més de la marca externa, tots els exemplars pertanyents a espècies incloses en el Catàleg nacional d'espècies amenaçades creat pel Reial decret 439/1990, de 30 de març, incloent els híbrids algun dels parentals dels quals pertanguen a aquestes espècies, hauran de portar un microxip, sistema passiu d'identificació, el que haurà de reunir les mateixes característiques recollides en els articles 2n i 5é de l'Ordre de 25 de setembre de 1996, de la conselleria d'Agricultura i Medi Ambient.  
Dos. Per als exemplars nascuts a la Comunitat Valenciana, el microxip haurà de ser implantat abans dels sis mesos d'edat. En el cas d'animals majors de sis mesos, procedents d'altres països o d'altres comunitats autònomes s'implantarà abans de la seua inscripció en el Registre d'aus de falconeria.   
Tres. El marcatge amb microxip l'haurà de realitzar un facultatiu veterinari autoritzat, de forma i en el lloc que s'assegure el benestar de l'au, el qual haurà d'emplenar la fitxa d'identificació d'acord amb el que preveu l'art. 16 del Decret 158/1996, de 13 agost, del Govern Valencià, que desenvolupa la Llei de la Generalitat Valenciana 4/1994. L'acreditació de la inscripció i la identificació pel Registre Supramunicipal d'Animals de Companyia haurà de ser conforme al que estipulen els articles 6é i 7é de l'Ordre de 25 de setembre de 1996, de la conselleria d'Agricultura i Medi Ambient.   
Article 4. Variacions en la identificació  
El propietari de l'exemplar inclòs en el Registre d'Aus de Falconeria haurà de comunicar qualsevol variació que es produïsca en la identificació de l'au.  
DISPOSICIÓ TRANSITÒRIA  
Totes aquelles aus que es troben ja inscrites en el Registre d'Aus de Falconeria disposaran d'un termini de sis mesos per a adaptar-se a aquesta disposició.  
DISPOSICIÓ DEROGATÒRIA  
Queda derogada l'Ordre del 6 d'octubre de 1994 de la conselleria de Medi Ambient.  
DISPOSICIONS FINALS  
Primera  
Es faculta la Direcció General de Gestió del Medi Natural per a dictar les resolucions, circulars i instruccions tècniques necessàries per a executar el que preveu aquesta ordre.  
Segona  
Aquesta ordre produirà efecte a partir de l'endemà de la publicació en el Diari Oficial de la Comunitat Valenciana.  
València, 26 de febrer 2008  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN


Còpia Permalink ELI